SKRIFTLIG FORESPØRGSEL P-3390/01

af Gerard Collins (UEN) til Kommissionen

(6. december 2001)

Om: Resultaterne af Kommissionens besøg i Indien og Bangladesh i november 2001

Agter Kommissionen at udarbejde en redegørelse om resultaterne af sit nylige besøg i Indien og Bangladesh (20.-24. november 2001), og vil den navnlig udarbejde forslag til EU's fremtidige strategi for udvikling af forbindelserne med disse lande på handels-, uddannelses- og kulturområdet.

Svar afgivet på Kommissionens vegne af Pascal Lamy

(11. januar 2002)

Hvis Parlamentet ønsker det, vil Kommissionen med glæde aflægge beretning og udveksle synspunkter med Parlamentet om kommissær Lamys nylige besøg i både Bangladesh og Indien (20.-24. november 2001), der fandt sted sideløbende med det besøg, Kommissionens formand, Romano Prodi, aflagde i Indien i forbindelse med topmødet mellem EU og Indien (22. og 23. november 2001).

Kommissær Lamy aflagde besøg i Dhaka den 20. og 21. november 2001 for at deltage i et seminar, der var tilrettelagt af Bangladesh' regering vedrørende initiativet alt undtagen våben (Everything but Arms (EBA)), som åbner mulighed for told- og kontingentfri adgang til EU-markedet for alle produkter med oprindelse i verdens 49 fattigste lande, herunder Bangladesh. Besøget faldt sammen med det første møde i det blandede udvalg, der er nedsat i henhold til partnerskabs- og samarbejdsaftalen mellem EF og Bangladesh. Det blev suppleret med en lang række forskellige kontakter med myndighederne og industrien. Besøget var fokuseret på behovet for at diversificere Bangladesh' eksport, således at landet i fuldt omfang kan udnytte de muligheder, EBA åbner, og mindske sin fuldstændige afhængighed af eksporten af færdigfremstillede beklædningsgenstande. EU vil med henblik herpå tilbyde handelsrelateret faglig bistand.

Topmødet mellem EU og Indien (23. november) var et udmærket bevis på EU's og Indiens fulde tilsagn om at ville bekæmpe terrorisme, hvilket navnlig blev udtrykt i en fælles erklæring mod international terrorisme. På mødet fik begge parter lejlighed til at gøre status over de store fremskridt, der er gjort siden det første topmøde i Lissabon: Undertegnelse af en aftale om videnskab og teknologi, en erklæring om informationsteknologiske perspektiver, store fremskridt med hensyn til bedre kontakter mellem civilsamfundene (rundbords- og tænketank-netværk), indledning af forhandlinger om en toldaftale og drøftelser om søtransport samt andre væsentlige resultater. Fremskridtene på det økonomiske område var især synlige ved afslutningen af erhvervstopmødet, hvor lederne fik fremlagt en række anbefalinger med henblik på at fremme handel og investeringer i fire sektorer (levnedsmiddelforarbejdning, maskinindustri, telekommunikation og informationsteknologi). Begge parter ønskede klart at fremme en hurtig udvidelse af handelen og investeringerne mellem begge markeder. De noterede sig også med tilfredshed resultaterne af WTO-ministerkonferencen i Doha.

I forbindelse med topmødet havde kommissær Lamy under et todages besøg i New Delhi og en enkelt dag i Hyderabad en række tætte kontakter med repræsentanter fra regeringen, parlamentet, de statslige myndigheder, ngo'er, medier og tænketanke for at drøfte, hvordan Doha-udviklingsplanen skal gennemføres, og sikre, at udviklingslande som f.eks. Indien får fordel heraf. Drøftelserne vedrørte foruden mulighederne for at udbygge samarbejdet mellem EU og Indien i WTO-regi også mulighederne for at løse bilaterale handelsproblemer.

Romano Prodis besøg i Mumbai den 22. november 2001 var kort, men intensivt og frugtbart. Romano Prodi fik lejlighed til at møde mange forskellige lokale repræsentanter, f.eks. forretningsfolk, repræsentanter for industrien og finansverdenen, havnemyndigheder, journalister samt centralbankdirektøren og Marharashtras guvernør.